කොටුගොඩ ප්‍රදේශයේ පුද්ගලයකුගේ නැතිවූ ක්‍රෙඩිට් කාඩ් පතක් අහුලාගෙන රද්දොළුගම ප්‍රදේශයේ ඒ.ටී.එම්. යන්ත්‍රයකින් එම ක්‍රෙඩිට් කාඩ් පත යොදා රුපියල් 50,000 ක මුදලක් ලබාගත් පුද්ගලයකු අත්අඩංගුවට ගෙන ඇත.මෙසේ මුදල් ගත් සැකකරුගේ රූපය එහි ආරක්‍ෂිත කැමරුවේ සටහන් වීමත් බැංකු ක්‍රෙඩිට් කාඩ් පත හිමිකරු සීදුව පොලිසියට පැමිණිලිකර තිබීමත් හේතුවෙන් මේ සැකකරු අත්අඩංගුවට ගැනීමට පොලිසියට හැකි වී තිබේ.සීදුව පොලිසියේ අපරාධ විමර්ශන අංශයේ පොලිස් පරීක්ෂක පී. එස්. එල්. පතිරාජසූරිය, පොලිස් කොස්තාපල් අයි. එම්. ආර්. එම්. මදුසංඛ යන මහත්වරු සැකකරු අත්අඩංගුවට ගෙන නඩු පවරා මීගමුව මහේස්ත්‍රාත් අධිකරණය වෙත ඉදිරිපත් කිරීමෙන් පසු වැඩ බලන මහේස්ත්‍රාත් නිශේන්ද්‍ර ඒකනායක මහතාගේ නියෝගය පිට මේ මස 9 වන දින දක්වා රක්ෂිත බන්ධනාගාර ගත කර ඇත..